**Liervirksomhet finalist i butikk-NM:
Mester Grønn kan bli årets butikkjede**

Oslo, 10. oktober 2016. **Butikkjedene Mester Grønn med hovedkontor på Lierskogen er finalist i konkurransen «Årets Butikkjede 2016». I finalen møter de Match og Kitch`n. Konkurransen deles ut av Nordic Council of Shopping Centers under Kjøpesenterkonferansen, og regnes som en av de fremste utmerkelsene innen detaljhandel i Norge.**

I alt tre norske butikkjeder er nominert til prisen «Årets butikkjede 2016» som deles ut under Kjøpesenterkonferansen på Scandic Fornebu den 20. oktober. Prisen deles ut hvert år av Nordic Council of Shopping Centers, og i år er altså Liervirksomheten Mester Grønn finalist sammen med Match og Kitch`n.
− Norsk detaljhandel er i ferd med å etablere seg på et internasjonalt høyt nivå, og det å være blant de utvalgte finalistene i denne konkurransen er derfor en sterk prestasjon. Er man blant finalistene har man bevist høy prestasjon på svært mange områder, sier Hilde Maren Schjager i Nordic Council of Shopping Centers.

**Vurdert nøye**
Årets nominerte er valgt ut blant en lang rekke butikkjeder i Norge, og det er kjøpesenterbransjen selv som stemmer frem de aller beste. Til grunn for utvelgelsen ligger blant annet kjedenes omsetningsutvikling, service, butikkutforming, markedsføring, konsept og evne til fornyelse. I tillegg må kjeden oppleves om en god og aktiv samarbeidspartner for kjøpesentrene.
− Kjøpesenterbransjen er i rivende utvikling, og er avhengig av kjeder og leietakere som bidrar positivt i denne utviklingen. Et kjøpesenters suksess er avhengig av summen av sine leietakeres prestasjon. Denne prisen er svært viktig fordi den gir små og store butikker og kjeder mulighet til å lære av de aller beste, sier Schjager.

**Samler kjøpesenterbransjen**
Kjøpesenterkonferansen samler årlig de viktigste aktørene innen kjøpesenterbransjen og norsk detaljhandel. Konferansen skal formidle ny kunnskap, inspirasjon og nye idèer til deltakerne. I år som tidligere står en lang rekke internasjonale og nasjonale størrelser på scenen. I tillegg til prisen for årets butikkjede deles det også ut priser for årets kjøpesenter og for de beste markedsføringskampanjene.

***For mer informasjon, vennligst kontakt:***

Hilde Maren Schjager, Markedssjef i NCSCTlf. 930 28 915